**MINISTERUL MEDIULUI**



 **ORDIN**

Nr. …………. din ……….. 2017

**privind modificarea Procedurii de emitere a autorizaţiei de mediu, aprobată prin Ordinul ministrului mediului şi dezvoltării durabile nr. 1798/2007, cu modificările și completările ulterioare, precum și pentru modificarea și completarea Metodologiei de atribuire în administrare şi custodie a ariilor naturale protejate, aprobată prin Ordinul ministrului mediului şi schimbărilor climatice nr. 1052/2014, cu modificările și completările ulterioare**

Având în vedere Referatul de aprobare nr. ………….................. al Direcţiei Generale Evaluare Impact și Controlul Poluării

În temeiul prevederilor art. 12 alin. (2) din Ordonanţa de urgenţă a Guvernului nr. 195/2005 privind protecţia mediului, aprobată cu modificări şi completări prin Legea nr. 265/2006, cu modificările şi completările ulterioare, precum şi ale art. 13 alin. (4) din Hotărârea Guvernului nr. 19/2017 privind organizarea şi funcţionarea Ministerului Mediului şi pentru modificarea unor acte normative,

 **viceprim-ministrul,** **ministrul mediului** emite următorul

**ORDIN:**

**Art.I.** - Procedura de emitere a autorizaţiei de mediu, aprobată prin Ordinul ministrului mediului şidezvoltării durabilenr. 1798/2007, publicat în Monitorul Oficial al României, Partea I, nr. 808 din 27 noiembrie 2007, cu modificările şi completările ulterioare, se modifică după cum urmează:

**1**. Articolul 19 se abrogă.

**2**.La Anexa nr. 1 la Procedură, "*Lista activităţilor supuse procedurii de emitere a autorizaţiei de mediu*", nr. crt. 9 "*Silvicultură și exploatare forestieră*", inclusiv coloana de la Observaţii "*Numai exploatare forestieră* " se abrogă.

**Art.II -** Metodologia de atribuire în administrare şi custodie a ariilor naturale protejate, aprobată prin Ordinul ministrului mediului şi schimbărilor climatice nr. 1052/2014, publicat în Monitorul Oficial al României, Partea I, nr. 523 din 14 iulie 2014, cu modificările şi completările ulterioare, se modifică și se completează după cum urmează:

**1**.La articolul 35, după alin. (9) se introduc două alineate noi, alin. (10) și alin. (11) care vor avea următorul cuprins:

" (10) *Ocoalele silvice solicită* *administratorilor/custozilor ariilor naturale protejate, cu 10 zile înainte de emiterea autorizației de exploatare forestieră, condițiile specifice ce trebuie respectate de către operatori pentru o bună desfășurare a activității de exploatare forestieră în ariile naturale protejate, condiții ce vor fi introduse în cuprinsul autorizației de exploatare forestieră, inclusiv condiții cuprinse în planurile de management ale ariilor naturale protejate*"

" (11) *În situația în care ariile naturale protejate nu au* *administratori/custozi, Ocoalele silvice vor introduce în autorizația de exploatare forestieră condiții prevăzute în legislația specifică privind regimul ariilor naturale protejate, conservării habitatelor naturale, a florei şi faunei sălbatice, condiții ce trebuie respectate de către operatori, pentru o bună desfășurare a activității de exploatare forestieră* ".

**Art.III** - Ocoalele silvice au obligația informării anuale a autorităților competente pentru protecția mediului, până la sfârşitul primului trimestru al anului următor realizării informării, cu privire la lista autorizațiilor de exploatare forestieră emise.

**Art.IV -** În cazul activităţilor de exploatare forestieră aflate în curs de reglementare la data intrării în vigoare a prezentului ordin, acestea nu mai fac obiectul reglementării din punct de vedere al protecției mediului, iar documentaţia depusă se returnează la cererea titularului, fără restituirea tarifelor achitate.

 **Art.V** - Prezentul ordin se publică în Monitorul Oficial al României, Partea I.

**VICEPRIM – MINISTRU,**

**MINISTRUL MEDIULUI**

 **Graţiela Leocadia GAVRILESCU**